  Туспуктэм: Удмурт кун университетлэн пресс-службаез Наталия Сильвестрова Валей Кельмаковлэн улонысь кошкемез сярысь ивор финн-угор дуннеез паймытӥз. Ужъюлтошъёсыз куректэмзэс верало но профессорез шуныт кылъёсын гинэ тодазы ваё. Валей Кельмакович аслэсьтыз удыссэ пыр-поч эскерись но тодӥсь, тодон-валанъёссэ дышетскисьёсызлы валамон карыса пыӵатӥсь дышетӥсь вал. Тодосчи секыт темаосты туж научно но со дыре ик серемес учыръёс пыр валэктыны быгатылӥз, вера Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез Галина Глухова.  « Валей Кельмакович Кельмаковез мон тодӥсько ини 1982-тӥ арысен. Мон соку вал ай троссэ тодӥсьтэм но туж тунсыкъяськись студент, нош со – егит, йӧно, зэмос дышетӥсь. Котькуд занятие лыктэ вал Валей Кельмакович аслаз бадӟым портфеленыз, сое ӝӧк вылэ пуктэ но кутске вал занятизэ нуыны » Галина Глухова, Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя кандидат Галина Глухова Валей Кельмаковлэсь лыдӟиськыны яратэмзэ пусйиз. Газетъёсты, журналъёсты удмурт, ӟуч но мукет кылъёсын потэм выль научной ужъёсты но чеберлыко литератураез гурысь пӧсь нянез кадь возьма вал, тодаз вае со. Бадӟым тодосчи огшоры улонын огшоры адями вал, кырӟаны туж яратӥсь, котьку юрттыны дась луись, котькуд нунал кыӵе ке но выль малпанъёсын уж дуре лыктӥсь, котькуд малпам ужзэ йылаз-пумаз вуттӥсь, вера профессорлэн дышетскисез но ужъюлтошез. « Удмурт кыл понна, солэн чеберлыкез понна, удмурт культурамес утён понна сюлмаськись тодосчи. Котьку но ӝикыт дӥсяськем, йыг-йыг вамышъясь, азьланезлы оскись Валей Кельмаковичлэн юн сямыз сьӧрын ненег сюлэмо луэмез ватӥське вал » Галина Глухова, Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя кандидат Удмурт кун университетысь огъя но финн-угор кылтодонъя кафедраысь профессор Наталья Кондратьева тодосчиез кизилиен нима.  « Удмурт кылосбуре сюрес усьтӥз уно сюрс студентъёслы, аслаз сюлэм шунытэныз но дырыз дыръя сётэм визь-кенешъёсыныз котьку но дась вал юрттыны ӵош ужась эшъёсызлы. Валей Кельмаковичлэн нимыз тодмо быдэс финн-угор дуннеын: кытчы гинэ эн мыны – Саранске яке Йошкар-Олае, Кузонэ яке Муское, Будапештэ яке Туркуе – котькытысь но солы пӧсь но ӟырдыт салам келяллязы. Зэмос дунне адями… » Наталья Кондратьева, Удмурт кун университетысь огъя но финн-угор кылтодонъя кафедраысь профессор, кылосбур тодосъя доктор Валей Кельмаков удмурт кылэз эскеронъя трос ужъёс гожтӥз. Нош кӧня эшшо малпанъёсыз вал на солэн…  « Вань дышетскисьёсызлэн нимынызы мон бадӟым тау карисько яратоно дышетӥсьмылы тодон-валанмес будэтэмезлы, визь-кенешъёс сётъямезлы, наукае сюрес усьтэмезлы. Мытэм ужзэ одно азинтомы шуыса кыл сётӥськомы. Озьы ик вань ӵыжы-выжыосызлы но матысь адямиосызлы мур куректэммес вераськомы » Наталья Кондратьева, Удмурт кун университетысь огъя но финн-угор кылтодонъя кафедраысь профессор, кылосбур тодосъя доктор Тодэ вайытом, Валей Кельмаков малпамтэ шорысь улонысь кошкиз 28-тӥ толсуре.  Ватсалом, профессор лекциоссэ университетын гинэ ӧз лыдӟылы, 2017-тӥ арын, кылсярысь, Удмурт Йӧскалык лыдӟиськоннилэн Йӧскалык но шаертодон литературая но библиографияя центраз со удмурт литературной кыллэн историезъя вераськон нуиз.  Тегъёс: удмурткыл Тодос Удмуртия удмуртъёс УдГУ  